Zagreb, 23. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Andreja Plenkovića, predsjednika Vlade Republike Hrvatske,** na 29. sjednici, održanoj 23. studenoga 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, zbog moguće povrede članka 5. stavaka 1. i 4. ZSSI-a, koja proizlazi iz propusta deklariranja kumske povezanosti s Igorom Pokazom, kojeg je predlagao postaviti za izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, i to članovima Vlade Republike Hrvatske prilikom utvrđivanja prijedloga za postavljanje i opoziv šefova diplomatskih misija, članovima Odbora za vanjsku politiku Hrvatskog sabora prilikom davanja mišljenja u postupku postavljanja šefova diplomatskih misija, te Predsjednici Republike Hrvatske prilikom donošenja odluke o postavljanju šefa diplomatske misije na temelju prethodnog supotpisa predsjednika Vlade Republike Hrvatske, kao i propusta javnog deklariranja iste okolnosti građanima koji imaju pravo biti upoznati s ponašanjem dužnosnika koje su u vezi s obnašanjem njihove dužnosti, čime bi moglo doći do nesavjesnog i netransparentnog postupanja dužnosnika.**
2. **Poziva se dužnosnik Andrej Plenković da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 2. studenoga 2017.g. zaprimljena neanonimna prijava mogućeg sukoba interesa podnesena protiv dužnosnika Andreja Plenkovića, predsjednika Vlade Republike Hrvatske, pod brojem 711-U-6667-P-382/17-01-3 povodom kojeg se vodi predmet pod brojem: P-382/17.

U prijavi se u bitnome navodi da je dužnosnik Andrej Plenkoviću obnašanju dužnosti predsjednika Vlade Republike Hrvatske predložio svojeg vjenčanog kuma Igora Pokaza na funkciju izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske sa sjedištem u Londonu, čime je prekršio odredbu članka 2. stavka 2. ZSSI-a, jer se osnovano može smatrati da je dužnosnikov privatni interes utjecao na njegovu nepristranost u obnašanju javne dužnosti.

U prijavi se obrazlože da je Igor Pokaz vjenčani kum dužnosnika Andreja Plenkovića te da je isti odlukom Predsjednice Republike Hrvatske od 21. srpnja 2017.g. imenovan na navedenu funkciju, pri čemu je Predsjednica Republike Hrvatske odluku donijela uz supotpis dužnosnika Andreja Plenkovića od 20. srpnja 2017.g. U prijavi se citira članak 99. stavak 3. UstavaRepublike Hrvatske („Narodne novine“ broj 56/90., 135/97., 8/98., 113/00., 124/00., 28/01., 41/01., 55/01., 76/10., 85/10. i 5/14.) prema kojoj Predsjednik Republike, na prijedlog Vlade i uz mišljenje nadležnog odbora Hrvatskoga sabora, donosi odluku o postavljanju i opozivu šefova diplomatskih misija Republike Hrvatske u inozemstvu, uz prethodni supotpis predsjednika Vlade Republike Hrvatske. Također, citira se i odredba točke 2. podtočke 2. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012.g. koja propisuje da Vlada Republike Hrvatske utvrđuje prijedlog za postavljanje i opoziv šefova diplomatskih misija i konzularnih ureda te točka 2. podtočka 6. iste Odluke prema kojoj Predsjednik Vlade Republike Hrvatske donosi akt kojim daje prethodni supotpis za donošenje odluke Predsjednika Republike Hrvatske o postavljanju i opozivu šefa diplomatske misije i konzularnog ureda.

Podnositelj navodi da je uloga Predsjednice Republike Hrvatske u imenovanju šefova diplomatskih misija samo formalnog karaktera, jer Predsjednica Republike Hrvatske imenuje osobu koju je predložila Vlada Republike Hrvatske kako bi uopće na temelju prijedloga mogla donijeti odluku o imenovanju određene osobe za šefa diplomatske misije odnosno mora imati akt Predsjednika Vlade Republike Hrvatske kojim se daje prethodni supotpis, a nadležni Odbor Hrvatskog sabora o toj osobi daje neobvezujuće mišljenje. Podnositelj zaključuje da je dužnosnik Andrej Plenković donio akt (prethodni supotpis) na temelju kojeg je Predsjednica Republike Hrvatske donijela odluku o imenovanju Igora Pokaza izvanrednim i opunomoćenim veleposlanikom te da slijedom iznesenih okolnosti postoji sukob privatnog interesa dužnosnika Andreja Plenkovića u postupku donošenja odluke, obzirom da je svog vjenčanog kuma predložio na funkciju šefa diplomatske misije, pogotovo imajući u vidu da je mišljenje nadležnog Odbora Hrvatskog sabora neobvezujuće te da je odluka Predsjednice Republike Hrvatske o imenovanju samo formalni čin. Predlaže se pokrenuti postupak za odlučivanje o sukobu interesa protiv dužnosnika.

Predsjednica Republike Hrvatske je na temelju odredbe članka 99. stavka 3. Ustava Republike Hrvatske, članka 22. Zakona o vanjskim poslovima („Narodne novine“, broj 48/96., 72/13. i 127/13.) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, KLASA: T-018-07/17-01/02, URBROJ: 5030115/1-17-08 od 20. srpnja 2017., dana 21. srpnja 2017.g. donijela odluku kojom se Igor Pokaz postavlja za izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, sa sjedištem u Londonu, i za stalnog predstavnika Republike Hrvatske pri Međunarodnoj pomorskoj organizaciji (IMO), sa sjedištem u Londonu. Odluka je stupila na snagu 1. rujna 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 4. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Andrej Plenković povodom obnašanja dužnosti predsjednika Vlade Republike Hrvatske obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje te prikupilo potrebne podatke i dokumentaciju od nadležnih tijela.

Povjerenstvo je dopisom Broj: 711-I-1919-P-382/17-02-17 od 9. studenoga 2017.g. od nadležnog Gradskog ureda za opću upravu Grada Zagreba zatražilo dostavu izvatka iz matice vjenčanih za dužnosnika Andreja Plenkovića te je dopisom Broj: 711-I-0-P-382-17/18-05-17 od 4. siječnja 2018.g. zatražilo od navedenog tijela dostavu izvatka iz matice vjenčanih za Igora Pokaza. Gradski ured za opću upravu Grada Zagreba je dopisom, KLASA: 223-03/17-09/93, URBROJ: 251-07-21/2-17-2 od 13. studenoga 2017.g. kao i dopisom, KLASA: 223-03/18-09/4, URBROJ: 251-07-21/2-18-2 od 10. siječnja 2018.g. dostavio Povjerenstvu tražene izvatke iz matice vjenčanih uvidom u koje je utvrđeno da Igor Pokaz nije bio (kum) svjedok na sklapanju braka dužnosnika Andreja Plenkovića, ali je utvrđeno da je dužnosnik Andrej Plenković bio svjedok (kum) na sklapanju braka Igoru Pokazu, kako je to proizlazilo iz sadržaja prijave.

Povjerenstvo je dopisom Broj: 711-I-10-P-382-17/18-05-17 od 4. siječnja 2018.g. zatražilo očitovanje od Ministarstva vanjskih i europskih poslova na okolnosti je li gospodin Igor Pokaz obnaša diplomatsku ili službeničku funkciju u Ministarstvu vanjskih i europskih poslova, ako da koju dužnost obnaša, kada je prvi put stupio na neku dužnost u Ministarstvu vanjskih i europskih poslova te koje je dužnosti obnašao do danas.

Na zahtjev Povjerenstva, Ministarstvo vanjskih i europskih poslova očitovalo se dopisom, KLASA: 080-01/18-01/4, URBROJ: 521-GT-01-03-18-2 od 15. siječnja 2018.g. u kojem se navodi da je Igor Pokaz po završetku studija zaposlen u navedenom državnom tijelu gdje je od 1994.g. do 1996.g. bio raspoređen u Upravi za multilateralne poslove, od 1996.g. – 1999.g. bio je zamjenik šefa Kabineta ministra vanjskih poslova, od 1999.g. – 2003.g. savjetnik u Stalnoj misiji RH pri Ujedinjenim narodima u New Yorku, od 2003.g. – 2005.g. bio je raspoređen na mjestu načelnika Službe za međunarodnu obrambenu suradnju Ministarstva obrane, od 2005.g. – 2007.g. obnašao je dužnost pomoćnika ministra obrane, od 2007.g. – 2008.g. bio je predstojnik Ureda predsjednika Uprave Atlantic grupe, od 2008.g. – 2012.g. bio je veleposlanik/stalni predstavnik Republike Hrvatske pri NATO-u, od 2012.g. – 2015.g. veleposlanik Republike Hrvatske u Ruskoj Federaciji te da od 1. rujna 2017.g. obnaša dužnost veleposlanika Republike Hrvatske u Ujedinjenoj Kraljevini Velike Britanije i Sjeverne Irske sa sjedištem u Londonu i stalnog predstavnika Republike Hrvatske pri Međunarodnoj pomorskoj organizaciji sa sjedištem u Londonu.

 Povjerenstvo je dopisom Broj: 711-I-770-P-382-17/18-08-17 od 5. lipnja 2018.g. te požurnicom istom dopisu Broj: 711-I-931-P-382-17/18-09-17 od 3. srpnja 2018.g. zatražilo od Vlade Republike Hrvatske dostavu zapisnika sa sjednice Vlade Republike Hrvatske u dijelu pod kojim se odlučivalo o utvrđivanju prijedloga kojim se predlaže postaviti Igora Pokaza izvanrednim i opunomoćenim veleposlanikom Republike Hrvatske u Ujedinjenoj Kraljevini Velike Britanije i Sjeverne Irske te prethodni supotpis predsjednika Vlade Republike Hrvatske KLASA: T-018-07/17-01/2, URBROJ: 5030115/1-17-08 od 20. srpnja 2017.g. kao i očitovanje na okolnost je li se predsjednik Vlade Republike Hrvatske, u smislu svojih ustavnih i zakonskih ovlasti u postupku postavljanja veleposlanika, može izuzeti od odlučivanja i davanja supotpisa u postupku postavljanja veleposlanika Republike Hrvatske u drugim državama i za to ovlastiti potpredsjednika Vlade Republike Hrvatske.

 Uvidom u knjigu ulazne pošte Povjerenstva, utvrđeno je da pod brojem predmeta P-342/17 nije zaprimljeno navedeno očitovanje Vlade Republike Hrvatske. Obzirom na odredbe Ustava RH te druge opće akte kojima je uređen postupak postavljanja šefova diplomatskih misija te da je u dokumentaciji koja čini spis navedenog predmeta bilo dovoljno elemenata i bez tog očitovanja, donesena je ova odluka.

Povjerenstvo je izvršilo uvid u odredbe mjerodavnog prava kojim se uređuje postupak imenovanja veleposlanika u diplomatskim predstavništvima Republike Hrvatske u inozemstvu.

Člankom 99. stavkom 3. Ustava Republike Hrvatske propisano je da Predsjednik Republike, na prijedlog Vlade i uz mišljenje nadležnog odbora Hrvatskoga sabora, donosi odluku o postavljanju i opozivu šefova diplomatskih misija Republike Hrvatske u inozemstvu, uz prethodni supotpis predsjednika Vlade Republike Hrvatske.

Sukladno članku 10. stavku 2. Zakona o Vladi Republike Hrvatske („Narodne novine“ broj 150/11., 119/14. i 93/16.) ako predsjednik Vlade odredi prvog potpredsjednika Vlade, on zamjenjuje predsjednika Vlade u slučaju njegove spriječenosti ili odsutnosti. Zamjenjivanje predsjednika Vlade nije moguće u pitanjima i postupcima odlučivanja o povjerenju Vladi, imenovanju i razrješenju člana Vlade.

Člankom 22. Zakona o vanjskim poslovima propisano je da veleposlanike (ambasadora), šefa stalne misije, poslanika (u daljnjem tekstu: šef diplomatske misije) postavlja i opoziva predsjednik Republike. Izvanrednom i opunomoćenom veleposlaniku, šefu stalne misije i poslaniku predsjednik Republike daje vjerodajnice (akreditivna pisma) i opozivna pisma.

Točkom II. podtočkom I. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu propisano je da u postupku postavljanja i opoziva šefova diplomatskih misija i konzularnih ureda Republike Hrvatske u inozemstvu Ministarstvo vanjskih i europskih poslova, nakon prethodnih usmenih konzultacija s Predsjednikom Republike Hrvatske, priprema prijedlog Vladi Republike Hrvatske za postavljanje i opoziv šefova diplomatskih misija i konzularnih ureda.

Sukladno točki II. podtočki II. iste Odluke Vlada Republike Hrvatske utvrđuje prijedlog za postavljanje i opoziv šefova diplomatskih misija i konzularnih ureda i dostavlja ga Ministarstvu vanjskih i europskih poslova da zatraži od države primateljice privolu za postavljanje određene osobe za šefa diplomatske misije ili konzularnog ureda u toj državi. Podtočkom III. je određeno da o pribavljenoj privoli države primateljice Ministarstvo vanjskih i europskih poslova izvješćuje Vladu Republike Hrvatske. Prema podtočki IV. iste točke Odluke Vlada Republike Hrvatske od nadležnog odbora Hrvatskog sabora traži mišljenje o postavljanju određene osobe za šefa diplomatske misije ili konzularnog ureda, a prema podtočki V. nadležni odbor Hrvatskoga sabora daje Vladi Republike Hrvatske mišljenje o postavljanju određene osobe za šefa diplomatske misije.

Sukladno stavku VI. Predsjednik Vlade Republike Hrvatske donosi akt kojim daje "prethodni supotpis" za donošenje odluke Predsjednika Republike Hrvatske o postavljanju i o opozivu šefa diplomatske misije i konzularnog ureda te prema stavku VII. Predsjednik Republike Hrvatske donosi odluku o postavljanju i opozivu šefa diplomatske misije i konzularnog ureda. Odluka Predsjednika Republike Hrvatske dostavlja se Ministarstvu vanjskih i europskih poslova i objavljuje u Narodnim novinama, a dokumenti u postupku do donošenja odluke o postavljanju ili opozivu šefa diplomatske misije i konzularnog ureda označavaju se oznakom "tajno".

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Iz prikupljene dokumentacije nesporno je utvrđeno da je dužnosnik Andrej Plenković bio svjedok pri sklapanju braka (vjenčani kum) Igora Pokaza koji je u 2017.g. imenovan izvanrednim veleposlanikom Republike Hrvatske u Ujedinjenoj Kraljevini Velike Britanije i Sjeverne Irske te da je dužnosnik Andrej Plenković u obnašanju dužnosti predsjednika Vlade utvrđivalo listu prijedloga šefova diplomatskih misija te donio akt (prethodni supotpis) na temelju kojeg akta je Predsjednica Republike Hrvatske donijela odluku o njegovu postavljanju za šefa diplomatske misije. Također, iz očitovanja Ministarstva vanjskih i europskih poslova proizlazi da je Igor Pokaz karijerni diplomat koji je ranije u razdoblju od 2012.g. – 2015.g. obnašao dužnost veleposlanika Republike Hrvatske u Ruskoj Federaciji, s time da je u istom Ministarstvu zaposlen 1994.g. u kojem je prethodno obnašao brojne službeničke i druge dužnosti.

Obzirom da osoba koja se poziva za svjedoka pri sklapanju braka (kum) predstavlja osoban izbor ženika kao i da prihvaćanje navedene uloge svjedoka predstavlja iskaz volje koji ukazuje na odnos određene povezanosti između ženika i svjedoka, opravdano se može smatrati da između dužnosnika Andreja Plenkovića i Igora Pokaza postoji odnos povezanosti te da se može dovesti u sumnju nepristranost dužnosnika Andreja Plenkovića kada se nađe u prilici donositi akte na osnovu kojih Igor Pokaz stječe pravo obavljanja državne dužnosti.

Odredbama Zakona o Vladi Republike Hrvatske propisane su situacije kada predsjednik Vlade RH može odrediti prvog potpredsjednika Vlade RH da ga zamjenjuje kada je spriječen u obnašanju dužnosti predsjednika Vlade Republike Hrvatske ili kada je odsutan.

Međutim, imajući u vidu odredbu članka 99. stavka 3. Ustava RH koji izričito određuje da Predsjednik Republike donosi odluku o postavljanju i opozivu šefova diplomatskih misija Republike Hrvatske u inozemstvu uz prethodni supotpis predsjednika Vlade Republike Hrvatske što predstavlja ustavni prerogativ predsjednika Vlade Republike Hrvatske za koju Ustav nije predvodio da bi se moglo drukčije ili detaljnije urediti općim aktom niže pravne snage, prema shvaćanju Povjerenstva predsjednik Vlade Republike Hrvatske ne bi se mogao izuzeti od postupanja u postupku imenovanja šefova diplomatskih misija. Međutim, radi potvrđivanja ovakvog shvaćanja Povjerenstvo će se za tumačenje navedene situacije odnosno za mogućnost izuzimanja od postupanja obratiti stručnjacima katedre ustavnog prava pravnih fakulteta u Republici Hrvatskoj, čije će mišljenje također uzeti u obzir prilikom donošenja meritorne odluke.

Obzirom na propisanu ustavnu ulogu predsjednika Vlade RH u postupku imenovanja šefova diplomatskih misija i s time za sada neutvrđenu mogućnost izuzeća od postupanja odnosno od davanja supotpisa na temelju kojeg odluku donosi Predsjednica Republike Hrvatske, Povjerenstvo je razmotrilo koje druge radnje dužnosnik može poduzeti u situaciji kada u obnašanju javne dužnosti stvarno odlučuje o pravima osobe koja se s dužnosnikom perceptivno može dovesti u odnos povezanosti, i samim time percepciju pristranosti kako bi se na taj način postupalo savjesno i transparentno.

Pored podnošenja zahtjeva za mišljenjem dužnosnika u smislu članka 6. ZSSI-a kojim bi dužnosnik od Povjerenstva zatražio uputu kako djelovati u nastaloj situaciji, čime bi pokazao da je svjestan njezine dvojbenosti sa stajališta zaštite javnih interesa, koje je prije svega pozvan štititi, javnim deklariranjem mogao je s jedne strane ukazati na povezanost te razloge zbog kojih sudjeluje u predlaganju osobe s kojom je povezan kumstvom i zašto baš predlaže tu osobu na mjesto veleposlanika, a s druge strane iznošenjem ove okolnosti predstavnicima državnih tijela koji sudjeluju u pojedinim fazama ili radnjama u postupku imenovanja veleposlanika, isti bi bili u prilici djelovati s povećanom pažnjom u razmatranju osobina povezane osobe prema kojoj se može stvoriti dojam pristranosti s dužnosnikom, čime se unaprijed može prevenirati negativni vanjski dojam pristranog postupanja u situaciji kada dužnosnik uslijed neizbježnog postupanja mora izvršavati propisane ovlasti.

Iz odredbi mjerodavnog prava proizlazi kako Vlada Republike Hrvatske nakon pripremljenog prijedloga Ministarstva vanjskih i europskih poslova, sačinjenog po obavljenim usmenim konzultacijama između Ministarstva vanjskih i europskih poslova i Predsjednice Republike Hrvatske, utvrđuje prijedlog za postavljanje i opoziv šefova diplomatskih misija. Prema tome, Vlada Republike Hrvatska ne utvrđuje listu prijedloga samostalno, već to čini po pripremljenom prijedlogu od strane Ministarstva vanjskih i europskih poslova koje se o istom usmeno konzultira s Predsjednicom Republike Hrvatske. Nadalje, Vlada Republike Hrvatske u tom postupku od nadležnog odbora Hrvatskog sabora traži mišljenje o postavljanju određene osobe za šefa diplomatske misije koje povodom zahtjeva isto dostavlja Vladi Republike Hrvatske te potom predsjednik Vlade Republike Hrvatske donosi akt kojim daje prethodni supotpis za donošenje odluke Predsjednika Republike Hrvatske o postavljanju šefa diplomatske misije i Predsjednik Republike Hrvatske konačno donosi odluku o postavljanju šefa diplomatske misije.

Dužnosnik Andrej Plenković mogao je prilikom utvrđivanja liste prijedloga drugim članovima Vlade Republike Hrvatske kao i u postupku traženja mišljenja od strane nadležnog odbora Hrvatskog sabora te prilikom donošenja akta kojim daje prethodni supotpis za donošenje odluke Predsjednika Republike Hrvatske o imenovanju šefa diplomatske misije prepoznati dvojbenost situacije i deklarirati članovima Vlade Republike Hrvatske, Odbora za vanjsku politikuHrvatskog sabora kao i Predsjednici Republike Hrvatske okolnost da je vjenčani kum osobe koja se predlaže za veleposlanika u Ujedinjenoj Kraljevini Velike Britanije i Sjeverne Irske, jer bi im na taj način ukazujući na ovu činjenicu i razloge predlaganja dao do znanja da je potrebno s još većim stupnjem odgovornosti razmotriti kandidaturu s dužnosnikom povezane osobe, međutim, kako se u cijelom postupku ta povezanost nije isticala, proizlazi da je to propustio učiniti, tim više što o toj povezanosti nije obavijestio niti javnost.

Slijedom svega navedenoga, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Andrej Plenković počinio moguću povredu članka 5. stavka 1. i 4. ZSSI-a, koja proizlazi iz mogućeg propusta deklariranja okolnosti članovima Vlade Republike Hrvatske u postupku utvrđivanja prijedloga za postavljanje i opoziv šefova diplomatskih misija, članovima nadležnog odbora Hrvatskog sabora koje daje mišljenje u istom postupku postavljanja šefova diplomatskih misija, da je jednoj od osoba navedenih u istom prijedlogu za postavljanje, Igoru Pokazu, dužnosnik Andrej Plenković bio svjedok pri sklapanju braka (kum), kao i propusta deklariranja iste okolnosti Predsjednici Republike Hrvatske prilikom donošenja akta o prethodnom supotpisu kojeg donosi dužnosnik te javnog deklariranja iste okolnosti građanima koji imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti. Stoga je Povjerenstvo, na temelju članka 39. stavka 1. ZSSI-a, donijelo odluku kao u točki I. izreke ovog akta.

Poziva se dužnosnik Andrej Plenković da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao i da Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi mogućnost izuzimanja predsjednika Vlade Republike Hrvatske iz postupka imenovanja šefova diplomatskim misija Republike Hrvatske u inozemstvu, o čemu će se zatražiti mišljenje nezavisnih stručnjaka za područje ustavnog prava.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana